Interop Forms Toolkit 2.0 Tutorial - CodeProject 12,756,292 members (33,754 online)
Last Visit: 31-Dec-99 19:00 Last Update: 23-Feb-17 4:30Refresh« Prev1234 Next » Bou só jou invloed by die werk - Jou Werk | Solidariteit WêreldJou Werk | Solidariteit Wêreld
Tuis › Algemeen › Bou só jou invloed by die werk
Jou vermoë om ander te beïnvloed is een van die kardinale eienskappe van leierskap en werkpleksukses.
Nogtans word dit steeds in praktiese en akademiese analises grootliks onderskat en geïgnoreer. Sommige mense doen dit sonder om daaroor te dink, terwyl die meeste van ons nalaat om meer daaroor te leer en te bang of te lui is om dit toe te pas.
Weliswaar is dit ʼn vaardigheid wat moeilik is – alhoewel nie onmoontlik nie – om te bemeester. Om meer daaroor te leer en dit dan verbete te beoefen sal jou vermoë vermeerder om jou base, kollegas en werknemers te beïnvloed en enorme hoeveelhede mag en potensiaal te ontsluit.
“Invloed is mag. Dit maak nie saak wie jy is, waar jy werk of wat jou professionele doelwitte is nie, om meer invloed in die werkplek te bekom is krities vir sukses,” sê Jayson DeMers, stigter en HUB van AudienceBloom. “Om invloed in ʼn span te bekom kan jou help om meer effektief saam te werk. Om invloed in ʼn toesighoudende posisie te bekom kan jou meer gerespekteerd en gewaardeerd maak. Om invloed in ʼn vergadering te bekom kan veroorsaak dat jou stem meer geredelik gehoor en erken word.
Leierskap is invloed, beklemtoon John C. Maxwell, een van die wêreld se mees gerespekteerde leierskapkenners. “Ware leierskap kan nie toegeken, aangestel of aangewys word nie. Dit is alleenlik afkomstig van invloed, en dit kan nie met ʼn bevel verkry word nie. Dit moet verdien word. Die enigste ding wat ʼn titel kan koop, is ʼn bietjie tyd – hetsy om jou vlak van invloed met ander te vermeerder of te ondermyn.”
Noudat die belangrikheid van invloed vasgestel is, neem ons die metodes om dit te bekom en te bou in oënskou.
Maxwell se eerste wenk is om karakter te ontwikkel. “ʼn Leier se karakter sal deur die hele organisasie en sy werknemers filtreer. Uitstaande karakter sal potensiaal skep vir ʼn uitstaande organisasie. Maar dit begin alles met die leier se hart.”
Tweedens, sê hy, gaan dit oor wie ons ken. “In jou invloedsfeer moet jy diep, betekenisvolle verhoudings ontwikkel, wat verder gaan as om iemand elke dag te sien bloot omdat julle in dieselfde kantoor werk. Verhoudings ontwikkel lojaliteit, invloed en uiteindelik die besigheid.”
Hierdie punt kan nie genoeg beklemtoon word nie. In besigheid en in werk moet gunste uitgeruil en wedersyds gegee word. Hoe groter en meer lojaal jou netwerk, hoe beter. Om jou werknemers en base op ʼn meer persoonlike vlak te ken sal jou in staat stel om op hulle knoppie te druk wanneer ook al ʼn guns benodig word. Natuurlik is dit imperatief dat jy vir ander klein en groot gunste doen.
Verhoudings met kundiges op jou gebied is ook uiters belangrik. Hulle verryk jou begrip deur hulle kennis met jou te deel, terwyl hulle beskikbaar is om te help wanneer ʼn kollega enige vrae het.
“Jy moet eenvoudig ʼn goeie rapport met jou kollegas hê. Dit gaan natuurlik nie direk oor in invloed nie, maar dit maak dit meer waarskynlik dat ander ten minste end-uit na jou sal luister. Werk dus daaraan om persoonlike konneksies met jou kollegas te kweek, en laat hulle toe om jou te leer ken. Sodoende sal hulle nie negatiewe bedoelings of motiewe aan jou toedig nie,” skryf Rebecca Knight in Harvard Business Review.
Maxwell voeg voorts by dat wat jy weet en waar jy al was, kritieke faktore met betrekking tot invloed is. “Alle leiers kom voor struikelblokke te staan – in die kantoor, tuis en in hulle persoonlike lewens. Deur moeilikhede te bowe te kom groei leiers egter op wonderlike maniere. Deur te navigeer deur veelvuldige taai ervarings, sal volgelinge meer geneig wees om respek te toon vir waar leiers alreeds was.”
Hierdie kwaliteite neem egter tyd. Om kennis te bekom en deur ervaring te leer hang af van die gewilligheid en vermoë om standvastig in hierdie take te wees. Dikwels behels dit opoffering en pyn en die veerkragtigheid om bo dit uit te styg. Die mense wat jy probeer beïnvloed, word nie beïndruk of beïnvloed deur jou reputasie of selfs jou grade nie. Hulle wil weet wat jy te bowe gekom het om suksesvol te kan wees.
Hierdie aktiwiteite gaan hand-aan-hand. Dorie Clark, outeur van Entrepreneurial You, beaam dat jy gesien moet word as ʼn erkende kundige binne jou industrie of organisasie. Dit impliseer dat jy ʼn profiel moet bou deur dinge te doen, soos om jou opinies in die openbare domein te plaas en jou idees op verskeie maniere uit te saai.
Hulle sal jou erken sowel as uitgedaag word. Jou kollegas, toesighouers en nywerheidskenners sal kennis neem. Maar om kennis en die nie-bindende invloed te bekom behoort jy tyd in te ruim om te lees en saam met die wie-is-wie in jou sfeer van verantwoordelikheid te verkeer. Kry ook vir jouself ʼn mentor en wees terselfdertyd een vir iemand anders.
Laastens, onthou dat invloed nie manipulering is nie. Laasgenoemde is ʼn skelm en bose taktiek wat uiteindelik ontbloot sal word as mense voel hulle word deur jou “gebruik”. Invloed maak baie staat op oorreding, die voorbeeld te stel en gesag eerder as op bevele, titels en veral valsheid.
Jayson DeMers, 15 January 2015, “7 ways to build influence in the workplace”, https://www.inc.com/jayson-demers/7-ways-to-build-influence-in-the-workplace.html.
John C Maxwell, 8 July 2013, “7 factors that influence influence”, https://www.johnmaxwell.com/blog/7-factors-that-influence-influence/.
Rebecca Knight, 16 February 2018, “How to increase your influence at work”, https://hbr.org/2018/02/how-to-increase-your-influence-at-work.